I sidste uge blev det blandt EU’s medlemslande besluttet, at man ville tillade såkaldte blychromater til blandt andet vejafmærkning.

Det på trods af bred evidens for, at bly rundt omkring i Europa allerede er hjerneskadende og sænker befolkningers IQ. Danmark var klart imod tilladelsen til at bruge 3000 ton blychromater om året.

Men faktisk stod Sverige, Finland og Danmark fuldstændig alene, da de tre nordiske lande stemte imod forslaget.

Det endte med et klart ja til at give tilladelsen med omkring 95% af EU-borgere for og 5% imod. Landenes stemmer vægtes efter deres befolkningstal, så de tre folkefattige, nordiske stemmer udgjorde langt fra de 35,1 procent, det ville kræve at forkaste ansøgningen. Et flertal kræver minimum 65%.

Tyskland og Østrig valgte at stemme blankt, så de mange millioner stemmer, der potentielt set kunne have bakket op om Danmarks nej, udgik blot fra regnskabet.

Sådan blev bly tilladt i EU Allerede tilbage i 2013 indsendte den canadiske malings-mastodont Dominion Colour Corporation en ansøgning om fortsat at få lov at bruge blychromater. Det til trods for, at EU havde vedtaget, at bly var et ‘solnedgangsstof’. Solen skulle gå ned over bly, og man skulle aldrig bruge det igen.

Ansøgningen gik blandt andet gennem det europæiske kemiagentur ECHA. Her blev det vurderet, om der fandtes gangbare alternativer. Det gjorde der ifølge agenturet ikke, og risikoen ved bly opvejes af en højere sikkerhed med klare farver, lød argumentet.

Herefter lavede Kommissionen et udkast til en tilladelse, der kunne stemmes om.

Anbefalingen fra kommissionen var klar; Stem ja. Der er ingen lige så effektive og billige pigmenter, og den evigt klare, gule farve fra blychromaterne højner sikkerheden på de europæiske veje, lød det.

Nu skulle en ekspertkomité med en ekspert fra hvert medlemsland blot stemme om, hvorvidt tilladelsen til at bruge blychromater til seks forskellige formål skulle gives.

Det var en repræsentant for Miljøstyrelsen, der endte med at sætte et kryds i nej-boksen på vegne af den danske regering.

S: Eksperterne aner ikke, hvad de har stemt om

»Det virker fuldstændig vanvittigt. Der er tale om et stof, der er enighed om er dybt skadeligt på en række punkter,« siger europaparlamentariker for Socialdemokratiet, Christel Schaldemose.

Hun mistænker eksperterne fra de andre EU-lande for blot at have behandlet ansøgningen som en ekspeditionssag, der skulle overstås. Og at de derfor ikke har sat sig ordentligt ind i sagerne.

Læs også: For 25 år siden gik Danmark enegang og sikrede rene biler i EU

For der er alternativer, selvom det europæiske kemiagentur, ECHA’s, påstår det modsatte, siger konsulent hos Dansk Industri Anette Harbo Dahl.

»Det er en falliterklæring, når en enig europæisk malingsbranche mener, der er brugbare og sikre alternativer,« siger hun om tilladelsen til at bruge bly.

I Miljøstyrelsen ryster man også på hovedet.

»Danmarks vejafmærkning har ikke fejlet noget, siden man begyndte at udfase bly allerede tilbage i 1990’erne,« lyder det fra funktionsleder i Miljøstyrelsens, Magnus Løfstedt. Det var ham, der satte Danmarks kryds ved afstemningen i Bruxelles.

Vil prøve at påvirke beslutnignen

Sammen med sine partifæller i EU er Christel Schaldemose nu i gang med at undersøge, om der er muligheder for at påvirke beslutningen som parlamentsmedlem.

»Der er jo ikke tale om et mirakelmiddel, der kan afskaffe trafikuheld, men en særlig, gul farve til vejafmærkninger. Det er efter min mening ikke nogen god nok undskyldning til fortsat at bruge bly til formålet,« siger Christel Schaldemose.